钦定古今图书集成/理学汇编/经籍典/第121卷 > 唐刘知几史通 > 《六家》
## 钦定古今图书集成/理学汇编/经籍典/第121卷 > 唐刘知几史通 > 《六家》

尚书家者，其先出于太古。《易》曰：“河出图，洛出书，圣人
则之。”故知书之所起远矣。至孔子观书于周室，得虞、
夏、商、周四代之典，乃删其善者，定为《尚书》百篇。孔安
国曰：“以其上古之书，谓之《尚书》。”《璇玑钤》曰：“尚者，上也。
上天垂文，以布节度，如天行也。”王肃曰：“上所言，下为
史所书，故曰《尚书》也。”惟此三说，其义不同。盖书之所
主，本于号令，所以宣王道之正义，发话言于臣下，故
其所载，皆典、谟、训、诰、誓、命之文。至如尧、舜二典，直序人事；《禹贡》一篇，惟言地理；《洪范》总述灾祥；《顾命》都陈
丧礼，兹亦为例不纯者也。又有《周书》者，与《尚书》相类，
即孔氏刊约，百篇之外，凡为七十二章，上自文、武，下
终《灵》《景》，甚有明允笃诚，典雅高义。时亦有浅末恒说，
滓秽相参，殆似后之好事者所增益也。至若职方之
言，与《周礼》无异，时训之说，比《月令》多同，斯百王之正
书，五经之别录者也。自宗周既殒，书体遂废，迄乎汉
魏，无能继者。至晋广陵相鲁国孔衍，以为“国史所以
表言行，昭法式，至于人理常事，不足备列，乃删汉、魏
诸史，取其美词典言”，足为龟镜者，定以篇第，纂成一
家。由是有《汉尚书》《后汉尚书》《汉魏尚书》，凡为二十六
卷。至隋秘书监太原王君，又录开皇仁寿时编而次
之，以类相从，各为其目，勒成《隋书》八十卷。寻其义例，
皆准《尚书》。原夫《尚书》之所记也，若君臣相对，词旨可
称，则一时之言，累篇咸载。如言无足纪，语无可述，若
此故事虽脱略，而观者不以为非。爰逮中叶，文籍大
备，必剪截今文，模拟古法，事非改辙，理涉守株。故元
舒所选汉魏等篇，不行于代也。若乃帝王无纪，公卿
缺传，则年月失序，爵里难详，斯并昔之所忽，而今之
所要。如王邵《隋书》，虽欲祖述商周，宪章虞夏，观其体
制，乃似孔氏《家语》，临川《世说》，可谓画虎不“成反类犬
也。”故其书受嗤当代，良有以焉。